Čakovec

**Čakovec** (zemljopisna širina 46.38 N, zemljopisna dužina 16.43 E, nadmorska visina 164 m) je grad u sjevernoj Hrvatskoj i sjedište Međimurske županije, regije koja se nalazi između rijeka Mure i Drave i poznata je po svojim vinogradima, agrokulturi i lovištima. Prema popisu iz 2001. grad sa svojim prigradskim naseljima broji 30,455 stanovnika, prvenstveno Hrvata i rimokatolika, a najveće manjine su Romi, Srbi i Slovenci. Na mađarskom jeziku grad se naziva **Csáktornya**.

## Promet
Prva željeznička pruga sagrađena je 1860., a povezivala je Budimpeštu s lukama Rijekom i Trstom. Čakovec je željeznicom s Murskim Središćem i Lendavom povezan 1889. Cestovna infrastruktura je dobra, a uključuje i novu autocestu koja povezuje granični prijelaz u Goričanu s Zagrebom, Karlovcem i Jadranskim morem.

## Historija
U Rimsko doba, kako Strabo zapisuje i izvještava u 1. stoljeću, na današnjem mjestu Čakovca bila je **Aquama** (mokri grad), vojna postaja i legionarski kamp. Ime grada dolazi od grofa Dimitriusa Chakyja, koji je početkom 13. stoljeća podigao drvenu utvrdu kasnije nazvanu "Čakov toranj". Prvi je put spomenuta 1328. godine. Naselje se pojavljuje u službenim zapisima 1333. Vrijeme značajnijeg ekonomskog i kulturnog rasta Čakovca počelo je 1547., kad je Nikola Šubić Zrinski od Sigeta postao vlasnik područja. U to vrijeme, dvorac je bio bogato ukrašen, okružen parkom i skulpturama čuvenih vojskovođa i vladara. Vojvoda Juraj Zrinski dao je privilegije stanovnicima čakovečke tvrđave i okolnih naselja 29. svibnja 1579., što je bio početak pretvaranja Čakovca u slobodan trgovački grad. Taj se datum slavi kao Dan grada. 1738. grad je razoren potresom, a 1741. požarom. Još jedan potres pogodio je grad 1880. Krajem 18. stoljeća vlasnici grada postaju grofovi **Feštetići**, a grad je pretvoren u veleposjed na kojem se razvila industrija, obrtništvo i trgovina. 1848. ban Josip Jelačić oslobodio je Čakovec od Mađara i pripojio ga Hrvatskoj, a 1893. u grad je prvi put uvedena električna struja. Od 1941. do 1945. grad je bio pod mađarskom okupacijom. 1945. oslobodila ga je Sovjetska Crvena armija

## Danas

Čakovec je ekonomski, prometni, kulturni i upravni centar Međimurske županije. Kao administrativni centar, Čakovec ima Gimnaziju, tehničke i graditeljske srednje škole i Visoku učiteljsku školu.

Privreda područja zasnovana je na tekstilnoj industriji (**Čateks**, **Međimurska Trikotaža**), industriji obuće (**Jelen**), proizvodnji hrane (**Vajda**, **Čakovečki mlinovi**) i metaloprerađivačkim pogonima. Značajna je i izdavačka djelatnost tvrtke **Zrinski**. Iako je Čakovec grad moderne arhitekture, dinamičan s visoko razvijenom industrijom i središte komunikacija, poslova, trgovine, obrazovanja unutar i između županija i država, njegova stara jezgra prekrasno je očuvana i obnovljena. Lokalni muzej Međimurja u dvorcu čuva 17,000 vrijednih predmeta. Čakovec osim toga ima knjižnicu, kazalište, bolnicu, brojne posljednjih godina izgrađene trgovačke centre i sportsko-rekreacijski centar koji se sastoji od stadiona, 1999. otvorenog kupališta i sportske dvorane, koja je renovirana 2003. te je bila jedno od mjesta na kojima se u prosincu iste godine održavalo Svjetsko prvenstvo u rukometu za žene. Naročito tijekom ljeta, Čakovec je domaćin brojnih kulturnih događaja. Tradicionalno se održava sajam u centru grada tijekom prvih dana kolovoza, a od 2002. u svibnju se redovito održava i godišnja izložba automobila na prostorima gradskog sportsko-rekreacijskog centra.

## Poznati Čakovčani
* Lidija Bajuk - glazbenica
* Lujo Bezeredi - kipar
* Pavel Cajzek (Pavao Cajzek) - fotograf
* Dragutin Feletar - povjesničar, geograf i pisac
* Stanka Gjurić - pjesnikinja, esejistica, filmašica i glumica
* Joža Horvat - avanturist i pisac
* Robert Jarni - bivši nogometaš
* Ladislav Kralj-Međimurec - umjetnik, akvarelist
* Dražen Ladić - bivši nogometni vratar 
* Ivan Novak - povjesničar i političar
* Ivana Lisjak - hrvatska tenisačica
* Stjepan Patkai - muzičar
* Nikola Pavić - pjesnik
* Filip Ude - poznati hrvatski gimnastičar osvajač srebrenog olimpijskog odličja
* Ruža Pospiš-Baldani - operna pjevačica
* Franjo Punčec - tenisač 
* Josip Štolcer-Slavenski - skladatelj
* Milivoj Slaviček - književnik
* Nikola Zrinski - vojnik, pjesnik i filozof
* Petar Zrinski - vojnik i političar
* Vinko Žganec - folklorist
* Petra Naranča - karatistica
* Boris Leiner - glazbenik
* Branko Ivanković - nogometni trener
* Barbara Kolar - hrvatska tv-voditeljica na HRT-u i voditeljica "Ples sa zvijezdama"
* Nikola Pokrivač - nogometaš
* Bojan Jambrošić - hrvatski pop pjevač, pobjednik prvog talenat show "Hrvatska traži zvijezdu"
* Matija Špes - mladi inovator, inovator projekta "Rank-Star" Zimo.co

## Vanjske veze

* Čakovec
* Čakovec Online 
* Turistička zajednica Grada Čakovca 
### Kultura i zabava
* Muzej Međimurja
* Centar za kulturu - kazalište
* ŠAF - radionica animiranih filmova

### Lokalne novine
* Međimurje
* Međimurske novine

### Sport i rekreacija
* Sportski objekti i kupalište
* Rukometni klub "Pipo IPC" 
* Nogometni klub "Međimurje" 
* Plivački klub "Čakovec"
* Plivački klub "Međimurje"
* Teniski klub "Franjo Punčec"